L'Ajuntament de Sagunt dóna suport a la Vaga General de les Dones
28 de febrer 2018

![Imagen 1](/media/c3ggo5ty/28-c_caparros_8_marzo.jpg)![Imagen 2](/media/huansyuy/28_c_maria_8_marzo.jpg)

​El Ple de l'Ajuntament de Sagunt ha aprovat les propostes presentades per Esquerra Unida i ADN Morvedre per donar suport a la Vaga General de les Dones del pròxim 8 de març. Les propostes han comptat amb el suport de tots els grups polítics a excepció del Partit Popular, que ha votat en contra, i Ciudadanos, que s'ha abstingut. La proposta d'Esquerra Unida va ser llegida per la portaveu Mónica Caparrós, mentre que la d'ADN Morvedre va ser llegida per la portaveu María Giménez.

  

Segons la proposta d'Esquerra Unida, l'Ajuntament donarà suport a la Vaga General de les Dones, facilitant el seu desenvolupament en esta corporació; facilitarà amb tots els mitjans materials, personals i de difusió les manifestacions, concentracions, activitats i actes que convoquen les associacions de dones en el 8 de març, i enarborarà la bandera feminista en l'Ajuntament com a símbol de suport a la lluita de les dones.

D'altra banda, segons la proposta d'ADN Morvedre, l'Ajuntament de Sagunt prendrà totes les mesures necessàries per garantir l'exercici del dret fonamental​ de vaga previst en la nostra Constitució i en la nostra llei, a totes les persones compromeses amb acabar amb la discriminació social, legal, política, moral i verbal contra les dones del món.

Segons explica la proposta d'Esquerra Unida, el pròxim 8 de Març, Dia Internacional de la Dona, el moviment feminista, amb el suport d'organitzacions i col·lectius polítics, socials i sindicals, convoca una vaga general de les dones per tota la nostra geografia.

Es tracta d'una convocatòria de denúncia de les desigualtats, les discriminacions i les violències estructurals que pateixen més de la meitat de la població mundial, les dones, però també de reivindicació d'un nou model social, just, democràtic i igualitari.

Una vaga feminista contra un sistema capitalista i patriarcal que permet que les desigualtats estructurals que pateixen les dones estiguen aconseguint tals nivells de gravetat i de tal dimensió, que fa ineludible prendre els carrers, les institucions i els centres de treball per demostrar que sense elles el món cau, el món es para.

La proposta d'ADN Morvedre incideix que, a la inacceptable violència masclista que només a Espanya ha suposat l'assassinat de més de 1.000 dones en 14 anys, se sumen les conseqüències infames que en ple segle XXI té la desigualtat entre dones i homes a tot el món.

Esta desigualtat es manifesta diàriament en múltiples àmbits, però sens dubte en el camp laboral és on es presenten d'una forma més evident: la bretxa salarial entre gèneres és del 20% a favor dels homes; les dones segueixen assumint a tot el món ​una càrrega desproporcionada de treball no remunerat; els permisos de maternitat i paternitat que possibiliten el repartiment de responsabilitats en la cura de filles i fills entre els dos progenitors són nuls o escassos.​

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-dona-suport-a-la-vaga-general-de-les-dones/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-dona-suport-a-la-vaga-general-de-les-dones/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-dona-suport-a-la-vaga-general-de-les-dones/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-dona-suport-a-la-vaga-general-de-les-dones/)